text: Eftersøger ældre kvinde, som er gået ud i nat
  22 august 2017 kl. 03.42
  En ældre kvinde har i løbet af natten forladt ESE-huset i Sædding i Esbjerg. Politiet opfordrer alle til at se efter hende. 
  En ældre kvinde savnes fra ESE-Huset i Esbjerg-forstaden Sædding. Hun har forladt  hjemmet i løbet af natten.
  - Man frygter for hendes velbefindende, siger vagtchef Bjørn Pedersen, Syd- og Sønderjyllands Politi, til TV SYD.
  - Vi opfordrer alle til at se efter hende, når det nu bliver lyst. Specielt i området ved plejecentret. 
  Kvinden er 76 år, 165 cm og har lyst, kort hår. Hun går lettere foroverbøjet. 
  Kvinden er iført grå joggingdragt. Hun har ofte en hånd i munden, lyder efterlysningen på Twitter.
  Hvis nogen har set den ældre kvinde, som er lettere dement, bedes de ringe til 1-1-4.
  